Myne! Myne! Myne! - SorinaSorina
Om te deel is een van die moeilikste dele van grootword. Selfs wanneer ons ouer is, as volwassenes, voel ons iemand kom te naby wanneer hulle aan ons goed raak. Maar tog is deel ‘n sosiale doel wat elke kind moet nastreef. Die moeilike taak lê egter by ons as ouers, want ons moet hulle leer om te deel.
Verstaan, maar moenie verskoon nie.
Kinders gaan deur verskillende fases van ontwikkeling. As kleuters, kan hulle baie selfsugtig wees, want hulle glo letterlik dat die hele wêreld rondom hulle draai. Daar is nie iets verkeerd met hulle karakter nie. Dit is bloot deel van die groei. Die kleuterfase is ook die eerste fase wat ‘n mate van onafhanklikheid meebring, want tot nou toe moes jy aan al hulle behoeftes voorsien. Maar nou is die tyd om ander se behoeftes aan hulle bekend te maak.
Ruil uit en deel
Aangesien die fokus nog baie op hulself is, is dit goed om hulle te leer deel op ‘n manier waarby hulle ook iets kan baat. As jy jou kind se speelding by hom of haar wegneem om vir iemand anders se kind te gee, maak seker jou kind kry iets in ruil vir wat hulle moes opoffer. Laat hulle speelgoed uitruil. Hierdie proses gaan jy dalk ‘n paar keer moet herhaal, totdat jou kleuter dit verstaan en begryp.
Verby die kleuterjare
Jou kind moet leer om te deel nog voordat die kleuterjare verby is. Indien dit nie die geval is nie, gaan dinge nog baie moeilik raak vir jou. Die grootste gedeelte van die vreugde wat ons kry wanneer ons deel, kom van die geluk wat die ander persoon ervaar. Jy moet jou kind leer om iemand anders se geluk te waardeer, net soveel as wat hulle hul eie geluk waardeer. Of jou kind nou ‘n kleuter is of ouer, maak seker hulle sien hoe iemand anders se gesig verander wanneer daar met hulle gedeel word – hierdie uitdrukking moet vir hulle belangrik wees. Jy moet ook onthou om dieselfde met die mense rondom jou te doen, jou kinders sien wat jy doen en hulle gaan gewoonlik met wat jy doen. Die beste manier om jou kind van deel te leer, bly maar om die voorbeeld te stel. As jy nie weet hoe om te deel nie, moenie verwag dat jou kind gaan weet nie.
'n Volmaakte geskenk van Bo...Wees kwaai, maar...